綠萼香梅十樹咸淳間自內前買歸亂後尚存對之感歎
作者：舒岳祥
朝代：宋

paragraphs: 縞衣黄裏綠雲跗，僊家結束來天隅。
承平故態今尚爾，流落空山成歎吁。
莫對此花被渠惱，惜花情重人先老。
多少當時似玉人，埋沒沙場隨塞草。
杳杳宮車去不回，上林雁過無書到。
內園今更不堪看，蝶廢蜂休日易昏。
玉砌無人寒兔入，觚稜棲草野鴟蹲。
黍離麥秀今如此，豈爲梅花故斷魂。